C 70/26
HR
Službeni list Europske unije
11.2.2022.
Juha je tek mnogo kasnije, početkom šezdesetih godina 20. stoljeća (šest desetljeća), postala poznata kao „Sopa da Pedra de Almeirim”.
Ovaj je lokalni specijalitet postajao sve popularniji velikim dijelom zahvaljujući maloj trgovini mješovitom robom koju su vodili trgovac ribom José Manuel „Toucinho” i njegova supruga Maria Manuela Aranha, rođena 1912., koja se smatra „majkom juhe sopa da pedra” i čija je majka Mariana pripravljala tu juhu od mesa i graha mnogo prije 1960.
[vidjeti: Morreu a Mãe da Sopa da Pedra – YouTube, objavljeno 4. svibnja 2009..].
Prema podacima o obiteljskoj povijesti ta trgovina u starom dijelu grada ugošćivala je trgovačke putnike koji bi svratili u taj kraj kako bi prodali svoju robu i oporavili se za nastavak puta.
U njoj bi kušali neka od regionalnih jela koja je obitelj pripremila.
Lokalna juha od graha, krumpira i kobasica stalno se posluživala i bila je omiljena među putnicima.
Hélia Costa, kći supružnika koji su osnovali trgovinu, a poslije i restoran, kaže: „Ti su prodavači bili i naši dobavljači, ljudi koje smo dobro poznavali.
Jednog je dana jedan od njih svratio na objed i moja mu je majka poslužila juhu po receptu mojih djeda i bake.
Toliko mu se svidjela da je želio dovesti neke prijatelje kako bi je kušali.
Ali budući da su se ovdje pripravljale i druge juhe, on je, nastojeći obrazložiti o kojem je posebnom receptu riječ, rekao: ‚To je ona tamna, teška juha, koja izgleda kao kamenje na ulici’, misleći na popločene ulice u tom području.
Ovdje ima još mnogo takvih kamenih ulica.”
Naziv koji je dobila, nadahnut kamenjem kojim su popločene najstarije ulice u ovom gradu u Ribateju, postao je komercijalni naziv za tradicionalnu seljačku juhu koja je usmenom predajom stekla slavu i privlačila posjetitelje u grad, koji su u njega dolazili samo kako bi je kušali.
Godine 1962. mala trgovina mješovitom robom postala je restoran poznat kao „pionir juhe Sopa da Pedra de Almeirim”.
S godinama su i drugi su restorani otvorili svoja vrata i počeli pripravljati juhu „Sopa da Pedra de Almeirim” po lokalnim receptima te je ta kulinarska djelatnost sve više dobivala na značaju.
Prema legendi iz priča Teófila Brage Contos Tradicionais do Povo Português [Tradicionalne narodne priče iz Portugala] (1883.) sve je počelo od jednog fratra, koji je lukavo prevario naivnog poljoprivrednika navevši ga da povjeruje da je pripravio ukusnu juhu od kamena koji je nosio u džepu.
Za pripremu juhe kamenu su se dodavali krumpir, grah i kobasice.
Zbog povezivanja naziva „Sopa da Pedra” s juhom opisanom u priči i sličnosti njezinih sastojaka sa sastojcima juhe iz Almeirima ubrzo je došlo do ispreplitanja činjenica i fikcije.
Tako je nastala reklama koja je pomogla u popularizaciji prave juhe „Sopa da Pedra de Almeirim”.
Budući da su posjetitelji restorana često tražili kamen, postalo je uobičajeno dodati jedan u zdjelicu prije posluživanja.
Juha „Sopa da Pedra de Almeirim” postala je poznata u cijeloj zemlji, pa čak i u inozemstvu, i to zahvaljujući društvu Confraria Gastronómica de Almeirim [Gastronomsko društvo Almeirima], koje nastoji širiti i očuvati kulturnu, povijesnu, etnografsku i kulinarsku baštinu ove općine u Ribateju.
„Juha Sopa da Pedra jasno se ističe među svim tipičnim receptima Almeirima.
Putujemo po cijeloj zemlji kako bismo je promicali, a već smo je promovirali u zemljama kao što su Španjolska, Francuska, Belgija i Mađarska”, kaže Rui Figueiredo, veliki meštar Društva, koje od 2013. organizira godišnji festival „Sopa da Pedra de Almeirim”.
Ovaj tradicionalni specijalitet toliko je usko povezan s Almeirimom, mjestom njegova podrijetla, da je juha „Sopa da Pedra de Almeirim” s godinama postala glavna kulinarska ikona i jedan od najpoznatijih portugalskih specijaliteta u televizijskim programima posvećenima nacionalnoj kuhinji (RTP, 2009., 7 Maravilhas da Gastronomia| Sopa da Pedra| Reportagem; RTP Memória, 2017., Horizontes da Memória, Sopa da Pedra, Almeirim, 1999.; TV4Ribatejo, 2009., Morreu a Mãe da Sopa da Pedra).
Ključne osobe u području očuvanja i promoviranja nacionalnih jela, kao što je Maria de Lourdes Modesto, uvrstile su juhu „Sopa da Pedra de Almeirim” među svoje popularne recepte od šezdesetih godina 20.stoljeća [Modesto, M.L. (1982.), Cozinha Tradicional Portuguesa [Tradicionalna portugalska kuhinja], Verbo, Lisabon, prvo izdanje].
Godišnji festival Sopa da Pedra, koji se održava svake godine od 2013., već je postao ključno događanje u kulturnom životu grada i okuplja tisuće posjetitelja.
Uz potporu općinskog vijeća to događanje promiče Gastronomsko društvo Almeirima, koje je osnovano kako bi promicalo tipična lokalna jela, a posebno juhu „Sopa da Pedra de Almeirim”.